
ΕΡΩΤΗΜΑΤΑ
Τα ερωτήματα που ακολουθούν είναι ενδεικτικά. Για να απαντήσετε σε αυτά μελετήστε συνδυαστικά και αντλήστε τις απαντήσεις από την εξεταστέα ύλη του μαθήματος, όπως αυτή έχει αναρτηθεί. 

► Για ποιους λόγους πιστεύετε ότι είναι πρόσφορη η συγκριτική, δυναμική μελέτη των βαλκανικών κοινωνιών κατά τον μακρύ δέκατο ένατο αιώνα; Στη συνέχεια αναφερθείτε ειδικότερα στον ρόλο του «κοινού παρελθόντος» για την κατανόηση των βαλκανικών λαών στον 19ο αιώνα.
► Καταγράψτε και σχολιάστε τους βασικούς άξονες τους οποίους χρησιμοποιήσαμε κατά τη διάρκεια του μαθήματος, προκειμένου να αναδείξουμε τη συγκριτική διάσταση στη μελέτη των βαλκανικών λαών στον 19ο αιώνα
► Εάν η συνολική διάρκεια που εξετάσαμε είναι ο μακρύς 19ος αιώνας (1780-1914), ποιες επιμέρους τομές αναδείξαμε που προσδιορίζουν με τη σειρά τους τις επιμέρους φάσεις; Επιπλέον, πως νομιμοποιούμαστε να χρησιμοποιούμε ως ορόσημα της μεγάλης διάρκειας τη δεκαετία του 1780 και τη δεύτερη δεκαετία του 20ου αντίστοιχα; 
► Ποιο ευρύτερο , μεγάλο, διπλωματικό ζήτημα εμπλέκεται άμεσα στις δυναμικές εξελίξεις που παρατηρούμε στον χώρο των Βαλκανίων στον 19ο αιώνα και μέχρι τις αρχές του 20ου και ποιες είναι οι σημαντικότερες κρίσεις του ζητήματος αυτού που πλαισιώνουν και τις αντίστοιχες αλλαγές στον χώρο της Ευρωπαϊκής Οθωμανικής  Τουρκίας;
► Πόσο καινούργιος είναι ο όρος Βαλκάνια και Βαλκάνιος/α κατά τον Μαζάουερ; Τι περιεχόμενα έμοιαζε να είχε στο παρελθόν και μέσα σε ποιο νέο πλαίσιο και σε ποια δεδομένα αναδείχθηκε το όνομα αυτό; Με ποιους όρους αναφέρονταν οι γεωγράφοι στην περιοχή κατά τον 18ο και το μεγαλύτερο τμήμα του 19ου αιώνα; 
► Για ποιους ο Μ. Μαζάουερ πιστεύει ότι αυτό το «γεωγραφικό όνομα (Βαλκάνια- Βαλκάνιος) μετατρέπεται σ’ έναν από τους πιο ισχυρούς μειωτικούς χαρακτηρισμούς στην ιστορία»;  Πάνω σε ποια ευρύτερη διχοτομία ακουμπούν αυτοί οι μειωτικοί/στερεοτυπικοί χαρακτηρισμοί; Αναπτύξτε συνοπτικά το σκεπτικό τους 
► Πώς εμφανίζονται και πώς τεκμηριώνονται σε διαφορετικές ιστορικές περιόδους (19ος αιώνας, αρχές 20ου, Μεσοπόλεμος, Β΄ Παγκόσμιος Πόλεμος, Ψυχρός Πόλεμος κλπ) οι αρνητικές συνυποδηλώσεις «βίας, αγριότητας και πρωτογονισμού» που ακολουθούν τον όρο Βαλκάνια από τη γέννησή του;  
► Πώς αντιμετωπιζόταν από τις Μεγάλες Δυνάμεις της Ευρώπης κατά τον Μαζάουερ η Οθωμανική Αυτοκρατορία και ειδικότερα η Οθωμανική Πύλη μέχρι και τις μεγάλες αλλαγές του Διαφωτισμού και της Γαλλικής Επανάστασης; 
► Σχολιάστε τη φράση του Μαζάουερ, «Όσο για τα Βαλκάνια κατείχαν ναι ενδιάμεση πολιτιστική ζώνη ανάμεσα στην Ευρώπη και την Ασία- ήταν στην Ευρώπη μα δεν της ανήκαν…» 
►  Υπάρχει περιθώριο, σύμφωνα με τον συγγραφέα, να προσεγγιστούν τα Βαλκάνια, ιστορικά, ως μέρος της ευρωπαϊκής-παγκόσμιας διαδρομής, ανεξάρτητα από τους παραμορφωτικούς καθρέφτες και τα στερεότυπα που συνηγορούν – παρά τις μεγάλες διαφωνίες τους- στη μοναδικότητα και αποκλειστικότητα της περιοχής; Αιτιολογείστε την απάντηση σας. 
► Ποιο είναι το βασικό , κεντρικό ερώτημα, που προβληματίζει τη Τοντόροβα στην «…παγίδα της καθυστέρησης» (άρθρο που έχετε διαβάσει και είναι ανεβασμένο σε δύο μέρη στην πλατφόρμα του μαθήματος); 
► Γιατί κατά την άποψη της οι ιστορικοί, εκτός από ελάχιστες εξαιρέσεις δεν έχουν ασχοληθεί με τον χρόνο και τις χρονικότητες; Ποιες συνέπειες έχει αυτή η απουσία σε σχέση με τη μελέτη της νεωτερικότητας, και του εθνικισμού; 
► Για ποιους λόγους η συγγραφέας θεωρεί πρόσφορη τη διάσταση της «μεγάλης διάρκειας» του Μπρωντέλ και πώς τη συνδυάζει με τη έννοια συγχρονικότητας; 
► Στη μελέτη και κατανόηση του ανατολικοευρωπαϊκού εθνικισμού ποια προβλήματα δημιουργεί η εισαγωγή της έννοιας της «καθυστέρησης»  από τους δυτικοευρωπαίους και συγκεκριμένα το αντιθετικό (υποτιθέμενο) δίπολο της «αυθεντικής και φυσικής προοδευτικής Δύσης» απέναντι στην «μεταγενέστερη, υποδεέστερη , μιμητική Ανατολή»; Την οικειοποιούνται και οι ίδιοι οι Ανατολικοευρωπαίοι αυτή τη διχοτομία και γιατί;  
► Μέσα από ποιο πλέγμα αιτιών ερμηνεύεται κατά τον Μαζάουερ «…η αδιαφορία των χριστιανών υπηκόων του σουλτάνου για τις εθνικές κατηγοριοποιήσεις…»; Ενδιαφέρονταν οι μουσουλμάνοι για τη φυλετική τους καταγωγή ; 
► Ποιο ήταν το «μυστικό της βυζαντινής ορθοδοξίας» κατά τον Μαζάουερ;  Συμπληρωματικά τι θέση κατείχε στην ίδια περίοδο η ελληνική γλώσσα και πως ελέγχεται η συμβολική και πολιτική της δύναμη; 
► Με ποιες προϋποθέσεις συναρτούνταν η αλλαξοπιστία για τους αλλόθρησκους πληθυσμούς, και με ποιες πρακτικές εξισλαμισμού συνδέονταν από την πλευρά της Οθωμανικής Αυτοκρατορίας; 
► Πώς αιτιολογεί ο Μαζάουερ το συμπέρασμα ότι « Στην οθωμανική Ευρώπη ο κύριος όγκος του πληθυσμού- ίσως το 80%- παρέμειναν χριστιανοί»; Συμπληρωματικά ποιους ρόλους ανέθεσαν οι Οθωμανοί στο Οικουμενικό Πατριαρχείο;  
► Πως ερμηνεύεται η διαπίστωση ότι η οθωμανική εξουσία έφερε στους χριστιανούς εκτός από θρησκευτική αυτονομία και αυξανόμενη ευημερία; Αναπτύξτε περισσότερο τον ρόλο των Φαναριωτών. 
► Για ποιους λόγους ο συγγραφέας του βιβλίου σας ισχυρίζεται πώς η θρησκευτική εξουσία ήταν ένα κεφάλαιο που το σέβονταν και το συμβουλεύονταν οι λαοί όλων των θρησκειών; Αναφερθείτε στις διαφορετικές (λαϊκές) εκφάνσεις αυτής της πίστης
► Αιτιολογείστε την άποψη ότι τα όρια μεταξύ θρησκειών δεν ήταν εντελώς διαπερατά και πως η συνύπαρξη δεν σήμαινε και ανοχή από πλευράς της Οθωμανικής Αυτοκρατορίας; Ποιες διαφορές έτεμναν τη συνύπαρξη μεταξύ αγροτικών πληθυσμών της υπαίθρου και αστικών στις πόλεις; 
► Ποιος ο ρόλος της Ρωσίας για τους ορθόδοξους πληθυσμούς της Οθωμανικής Αυτοκρατορίας; 
► Πώς λειτούργησαν , στην ύστερη οθωμανική κυριαρχία, οι διανοούμενοι που διέδωσαν τις ευρωπαϊκές ιδέες του διαφωτισμού στα Βαλκάνια; Μέσα από ποια στάδια πέρασε αυτή η εγγράμματη ελίτ τη νέα ορολογία του έθνους και της κοσμικής αντίληψης;  
► Ποια ήταν η αντίδραση του Πατριαρχείου «..βλέποντας το εκκλησίασμά του να διαβρώνεται από τον εθνικισμό…»;  Κατά πόσο κλονίστηκε επίσης η εμβέλεια και η ισχύς της Οθωμανικής Αυτοκρατορίας; 
► Τι συνέπειες είχε για τη συμβολική και πολιτική εξουσία του Πατριαρχείου η εμφάνιση των βαλκανικών εθνικών κρατών από το 1830 και μετά; Παρέμεινε, για ποια κοινωνικά υποκείμενα, και μέσα από ποιες μορφές, η θρησκεία /η ορθοδοξία, σημαντικός παράγοντας στα Βαλκάνια;  
► Πώς αντιλαμβάνεται ο Μαζάουερ τον πληθυντικό όρο Ανατολικά Ζητήματα και πώς τον συσχετίζει με το Ανατολικό Ζήτημα, στον ενικό αριθμό; 
► Ποια χρονική, μεγάλη διάρκεια, επιλέγει ο συγγραφέας για να μελετήσει συγκριτικά την άνοδο και διεκδίκηση των βαλκανικών εθνικισμών και γιατί; Προϋπήρχαν πριν από την εμφάνισή τους ξένα σενάρια για τον τερματισμό της τουρκικής κυριαρχίας στα Βαλκάνια και ποια ήταν αυτά; 
► Τεκμηριώστε- αναφερόμενοι στα ιστορικά παραδείγματα που υποδεικνύει ο Μαζάουερ συνοπτικά (ελληνικό, σερβικό, βουλγαρικό, ρουμανικό)- την άποψή του ότι χωρίς την ξένη υποστήριξη οι χριστιανοί των Βαλκανίων ήταν πολύ αδύναμοι για να κερδίσουν την ελευθερία τους. 
► Πώς αιτιολογεί ο συγγραφέας ότι οι Μεγάλες Δυνάμεις είχαν μεγάλη ανάμειξη στις εσωτερικές υποθέσεις των νέων βαλκανικών κρατών και πότε και για ποιους λόγους πιστεύει ότι η επέμβαση αυτή φτάνει το 1878 στο απόγειό της; 
► Ύστερα από τη μελέτη του κεφαλαίου αυτού , ποια κεντρικά ζητήματα νομίζετε ότι αναδεικνύει ο συγγραφέας ως διαστάσεις του Μακεδονικού Ζητήματος; 

